32005D0743
L 279/73
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 19 октомври 2005 година
за разрешение на държавите-членки да продължат временните разрешения за новите активни вещества боскалид, индоксакарб, спиносад и вируса на клетъчната полиедроза на Spodoptera exigua
(нотифицирано под номер С(2005) 4002)
(текст от значение за ЕИП)
(2005/743/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, алинея четвърта от нея,
като има предвид, че:
(1)
Съгласно член 6, параграф 2 от Директива 91/414/ЕИО, през м. април 2001 г. Германия получи молба от BASF AG за включване на активното вещество боскалид (предишно наименование: никобифен) в приложение I на Директива 91/414/ЕИО. Решение 2002/268/ЕО (2) на Комисията потвърди, че документите са пълни и по принцип може да се приеме, че отговарят на изискванията за данни и информация, предвидени в приложение II и в приложение III към директивата.
(2)
През октомври 1997 г. Нидерландия получи молба от DuPont de Nemours относно индоксакарб (предишно наименование: DPX-KN128). Решение 98/398/ЕО (3) на Комисията потвърди, че документите са пълни и по принцип може да се приеме, че отговарят на изискванията за данни и информация, предвидени в приложение II и в приложение III към директивата.
(3)
През м. юли 1999 г. Нидерландия получи молба от Dow Agrosciences относно спиносад. Решение 2000/210/ЕО (4) на Комисията потвърди, че документите са пълни и по принцип може да се приеме, че отговарят на изискванията за данни и информация, предвидени в приложение II и в приложение III към директивата.
(4)
През м. юли 1996 г. Нидерландия получи молба от Biosys относно вируса на клетъчната полиедроза на Spodoptera exigua. Решение 97/865/ЕО (5) на Комисията потвърди, че документите са пълни и по принцип може да се приеме, че отговарят на изискванията за данни и информация, предвидени в приложение II и в приложение III към директивата.
(5)
Потвърденото съответствие на документите позволи да бъдат подробно проучени и даде възможност на държавите-членки да издадат временни разрешителни за максимален срок от три години за продуктите за растителна защита, съдържащи въпросните активни вещества, като спазят условията, посочени в член 8, паргараф 1 от Директива 91/414/ЕИО, и по-специално условието за подробна оценка на активното вещества и на продукта за растителна защита по отношение на изискванията, определени в директивата.
(6)
Въздействието върху здравето на хората и околната среда на тези активни вещества бяха оценени, съгласно разпоредбите на член 6, параграфи 2 и 4 от Директива 91/414/ЕИО, за посочената от заявителите употреба. Държавите-членки представиха проектите на докладите си в Комисията на 22 ноември 2002 г. за боскалид, на 7 февруари 2000 г. за индоксакраб, на 5 март 2001 г. за спиносад и на 19 ноември 1999 г. за вируса на клетъчната полиедроза на Spodoptera exigua.
(7)
След като докладващите държави-членки представиха проектите на доклади за оценка, се наложи да бъдат поискани допълнителни сведения от заявителите; докладващите държави-членки следва да се запознаят с тези сведения и да представят заключенията си. По тази причина проучването на документите е все още в ход и оценката няма да бъде завършена в сроковете, предвидени в Директива 91/414/ЕИО.
(8)
Досега оценката не е намерила мотив за непосредствена тревога, затова следва да се позволи на държавите-членки да продължат издадените временни разрешителни за продуктите за растителна защита, съдържащи въпросните активни вещества, за срок от 24 месеца, съгласно разпоредбите на член 8 от Директива 91/414/ЕИО, за да продължи проучването на документите. Предвидено е, че оценката и процесът на взимане на решение относно евентуалното вписване в приложение I на всяка една от въпросните активни вещества, да приключи в рамките на 24 месеца.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължат временните разрешителни за продуктите за растителна защита, съдържащи активните вещества боскалид, индоксакарб, спиносад и вируса на клетъчната полиедроза на Spodoptera exigua за период до 24 месеца, считано от датата на приемане на настоящото решение.
Член 2
Адресати на настоящото решение са държавите-членки.
Съставено в Брюксел на 19 октомври 2005 година.